እቲ ክታብት ብኸመይ እዩ ኣብ ዝሓጸረ መዓልታት ክርከብ ክኢሉ ንዝብል፡ እቲ ለበዳ ንመላእ ዓለም ኣብ ሓደ ከቢድ ጸገም ስለዝሸመማ፡ ካብዚ ብምብጋስ ውድብ ጥዕና ዓለምን ሃገራትን ክታበት ክርከብ ኣለዎ ኣብ ዝብል ሓደ ነጥቢ ስለዝዓለባን ደረጃ ናይ ሳይንስ'ውን ኣብ ዝበረኸ ደረጃ ስለዝርከብ እቲ ክታበት ቀልጢፉ ክርከብ ከምዝኸኣለ ዶክተር ፍጹም ይሕብር። ዶክተር ፍጹም ብምስዓብ፡ ብዛዕባ ክታበት ኣብ ማሕበራዊ መራኸቢታት ዝጽሓፍ መሰረት ዘይበሉ ዘረባታት ንብዙሓት ብዛዕባ እቲ ክታበት ንኽጠራጠሩ ይገብሮም ከምዘሎ ይገልጽ። ናይ ቀረባ ቤተ ሰቡ'ውን ዋላ ድኣ ቀጥታዊ ኣይኹን ብዛዕባ እቲ ክታበት ምጥርጣራት ዘለዎም ከምዘጋጠምዎ ይጠቅስ። "ልዕሊ እቲ ብሓካይም ዝውሃብ ሓበሬታ፡ እቲ ኣብ ማሕበራዊ መራኸቢታት ዝውሃብ ሓበሬታ ይበዝሕ። እቲ ናይ ሓሶት ሓበሬታት ልዕሊ እቲ ሓቂ ቀዲሙ ናብ ኣእዛን ሰባት ይበጽሕ ስለዘሎ፡ ኣብዚ መዳይ ዓቢ ስራሕ ምስራሕ ከድሊ እዩ" ብምባል "ኣይንኽተብን ኢና" ዝብሉ ከይበዝሑ ዘለዎ ስግኣት ገሊጹ። "እቲ ክታበት 'ማይክሮችፕ' ኣለዎ፡ እዚ ኸኣ መንግስታት ንህዝበን ንምክትታልን ንምስልያን ኢለን ዝግበረኦ እዩ ከምኡ'ውን ንብዝሒ ህዝቢ ኣፍሪቃ ብ500 ሚልዮን ንምጉዳል ተዓሊሙ እዩ ዝካየድ ዘሎ" ዝብል ዝተጋገየ ሓበሬታ ብብዝሒ ሰባት ክዛረብሉ ከምዝሰመዐ'ውን ይገልጽ። ካብዚ ብምብጋስ ሰብ ሞያ ጥዕናን መራኸቢ ብዙሃንን ኣብዚ ኣበርቲዐን ክሰርሓ ከምዘለወን ዶክተር ፍጹም ይላቦ። እዚ ክታበት ዝፈጠሮ ተስፋ ነርስ ደራራ፡ ሰብ ሞያ ጥዕና ይኽተቡ ብምህላዎም ንጽላት ጥዕና ዓቢ ሩፍታ ምዃኑ እዩ ዝገልጽ። ቅድሚ ሕጂ፡ ዕድመ ዝደፍኡ ሰብ ሞያ ጥዕና ካብቲ ሕማም ብምፍራሕ ጥሮታ ዝወጽኡን ስራሕ ገዲፎሞ ኣብ ገዛ ኮፍ ዝበሉ ከምዘለዉ ዝገልጽ ነርስ ደራራ ካብዚ ብምብጋስ፡ ሕጽረት ሰብ ሞያ ጥዕና ኣጋጢሙ ምንባሩን እቲ ስራሕ ኣብ ውሑዳት ጸቕጢ ምፍጣሩን የብርህ። እዚ ክታበት ብምጅማሩ ግን እቶም ካብ ስራሕ ደው ኢሎም ዝነበሩ ሰብ ሞያ ጥዕና ናብ ስረሖም ክምለሱ ዘሎ ተኽእሎ ዓቢ'ዩ ይብል። ዶክተር ፍጹም ብወገኑ፡ እዚ ክታበት ኣብ ውልቀሰባት፤ ትካላትን ሃገራትን ዓቢ ተስፋ ዘረኡ ምህላዉ ብምግላጽ ሰብ በዚ ተረኺቡ ዘሎ ተስፋታት ተዘናጊዑ ጥንቓቐታት ከየጉድል ዘለዎ ስክፍታ ይገልጽ። "ዋላ ድኣ እቲ ክታበት ይረኸብ'ምበር ዝበዝሐ ሰብ ክሳብ ዝኽተብ እቲ እንገብሮ ጥንቓቐታት ከነጉድል የብልናን፡ እቲ ክታበት ተጀሚሩ ኣሎ ብቅልጡፍ ናብቲ ንቡር ይህወት ክንምለስ ኢና ማለት ግን ኣይኮነን" ብደረጃ ዓለም ክሳብ ሎሚ 78 ሚልዮንን 837 ሽሕን ሰባት ብኮሮናቫይረስ ክልከፉ እንከለዉ ካብዚኦም ልዕሊ 1 ሚልዮንን 733 ሽሕን ሰባት ሞይቶም ኣለዉ። ኣመሪካ 18 ሚልዮንን 466 ሽሕን በዚ ቫይረስ ክልከፍዋ እንከለዉ፡ ልዕሊ 326 ሽሕ ከኣ ሞይቶማ ኣለዉ። በዚ መሰረት ብደረጃ ዓለም እታ ዝበዝሐ መጥን መልከፍትን ሞትን ኣመዝጊባ ዘላ ሃገር ኣመሪካ እያ። ብዛዕባ ኮሮናቫይረስ ክትፈልጥዎ ዝግባእ ሓበሬታታት ኮሮናቫይረስ፡ ኣብ ቀረባ ግዜ መድሃኒት ይርከብ'ዶ ይኸውን?
